Lord Voldemort
Lord Voldemort (rođen kao Thomas "Tom" Marvolo Riddle 31. decembra 1926.) je imaginarni lik iz serije romana o Harry Potteru britanske spisateljice J. K. Rowling. On je zli čarobnjak i najveći negativac u romanima koji želi osigurati ogromnu moć i besmrtnost korištenjem crne magije. Voldemort se pojavio u šest od sedam objavljenih romana: u Harry Potteru i Kamenu mudraca zaposjeo je tijelo svog sluge Quirinusa Quirrella, u Harry Potteru i Odaji tajni se pojavio kao sjećanje iz svog dnevnika, u Harry Potteru i Plamenom peharu je pomoću magije vratio svoje tijelo, u Harry Potteru i Redu feniksa se borio s Albusom Dumbledoreom, u Harry Potteru i Princu miješane krvi je prikazan samo u jednom od sjećanja u situ sjećanja, dok u Harry Potteru i Darovima smrti ponovo dolazi na vlast i sije strah među čarobnjačkom zajednicom. Ne pojavljuje se u Harry Potteru i zatočeniku Azkabana, iako je tamo često spominjan. Čarobnjački svijet toliko boji se Voldemorta da ga ne usuđuju zvati imenom. Većina likova u romanima o njemu govori kao o "Znate-Već-Kome" ili "Onom-Čije-Se-Ime-Ne-Smije-Izgovoriti", iako protagonist, Harry Potter bez straha izgovara njegovo ime, osim kad ne želi izazvati strah drugih vještica i čarobnjaka. Neki drugi mladi likovi, kao što su Hermiona Granger i Ginny Weasley su nakon prvobitnog oklijevanja ipak odlučile slijediti Harryjev primjer. Remus Lupin, Sirius Black i Albus Dumbledore nikad nisu oklijevali da izgovore njegovo ime. Njegovi sljedbenici, smrtonoše, ne koriste njegovo ime nego ga nazivaju "Gospodarom tame", a obraćaju mu se s "Moj gospodaru" ili samo "Gospodaru". Voldemort je u romanima smatran jednim od najmoćnijih čarobnjaka svih vremena. Rečeno je da je jedini čarobnjak kojeg se ikad bojao bio Albus Dumbledore, direktor škole vještičarenja i čarobnjaštva Hogwarts, iako je Voldemort porekao da se bojao Dumbledorea.